‘วิทยากร’ คืนสังเวียนใหญ่ (อีกครั้ง)
8 ปีก่อน (ปี 2555) ดีลใหญ่ที่สะเทือนวงการธุรกิจโรงพยาบาลไทย หนีไม่พ้นกรณี “นพ.พงษ์ศักดิ์ วิทยากร” และลูกชายคนเล็ก “ดร.สาธิต วิทยากร” มีการขายบิ๊กล็อตหุ้นบริษัท กรุงเทพดุสิตเวชการ จำกัด (มหาชน) หรือ BGH (หรือหุ้น BDMS ในปัจจุบัน) ออกทั้งหมด 245.36 ล้านหุ้นหรือ 17% ให้กลุ่ม “นพ.ปราเสริฐ ปราสาททองโอสถ” ราคาเฉลี่ย 104.50 บาท รวมมูลค่า 25,600 ล้านบาท
25 พ.ย. 2563

เมกะเทรนด์ : สุภชัย ปกป้อง
8 ปีก่อน (ปี 2555) ดีลใหญ่ที่สะเทือนวงการธุรกิจโรงพยาบาลไทย หนีไม่พ้นกรณี “นพ.พงษ์ศักดิ์ วิทยากร” และลูกชายคนเล็ก “ดร.สาธิต วิทยากร” มีการขายบิ๊กล็อตหุ้นบริษัท กรุงเทพดุสิตเวชการ จำกัด (มหาชน) หรือ BGH (หรือหุ้น BDMS ในปัจจุบัน) ออกทั้งหมด 245.36 ล้านหุ้นหรือ 17% ให้กลุ่ม “นพ.ปราเสริฐ ปราสาททองโอสถ” ราคาเฉลี่ย 104.50 บาท รวมมูลค่า 25,600 ล้านบาท
ทำให้เกิดคำถามตามมาทันทีว่า “นพ.พงษ์ศักดิ์” กับ “นพ.ปราเสริฐ” ในฐานะผู้ร่วมก่อตั้งและผู้บริหารโรงพยาบาลกรุงเทพ เกิดความขัดแย้งจนถึงขั้นขายหุ้นออกมาจนเกลี้ยงพอร์ตกันเลยหรือไม่ ก่อนที่ “ดร.สาธิต” จะออกมายืนยันว่าไม่ได้มีความขัดแย้งกับผู้บริหารกลุ่มเดิมหรือผู้ถือหุ้นรายอื่น ๆ แต่การขายหุ้นเป็นเรื่องธุรกิจและการลงทุนเท่านั้น แต่ไม่ได้ปิดกั้นว่าจะกลับคืนสู่ธุรกิจโรงพยาบาลอีกหรือไม่
หลังวางมือจากธุรกิจโรงพยาบาลไม่เพียง 2 ปี “นพ.พงษ์ศักดิ์” และลูกชาย กลับคืนสู่ธุรกิจโรงพยาบาลอีกครั้ง ภายหลังจาก “ดร.สาธิต” เข้าเทกโอเวอร์บริษัท เมโทรสตาร์ พร็อพเพอร์ตี้ จำกัด (มหาชน) หรือ METRO ด้วยซื้อหุ้นจากผู้ถือหุ้นเดิมกว่า 334.50 ล้านหุ้น หรือกว่า 71.64% ราคาหุ้นละ 2.50 บาท รวมมูลค่า 836.25 ล้านบาท และตั้งโต๊ะเทนเดอร์หุ้น METRO ทั้งหมด รวมมูลค่าประมาณ 1,000 ล้านบาท ช่วงเดือนเม.ย.ปี 2556 และเปลี่ยนชื่อมาเป็นบริษัท พริ้นซิเพิล แคปิตอล จำกัด (มหาชน) หรือ PRINC ภายในปีเดียว
หลังปลุกปั้นธุรกิจอสังหาริมทรัพย์ ภายใต้ PRINC ได้ไม่ถึง 2 ปี ตระกูลวิทยากรในนาม “ดร.สาธิต” จึงเริ่มคืนสู่ธุรกิจโรงพยาบาลอีกครั้งช่วงปี 2558 ด้วยการเข้าซื้อกิจการโรงพยาบาลต่าง ๆ จนมีโรงพยาบาลในเครือข่ายที่เปิดดำเนินการแล้วรวม 11 แห่งใน 10 จังหวัด ได้แก่ โรงพยาบาลพริ้นซ์สุวรรณภูมิ จ.สมุทรปราการ โรงพยาบาลพริ้นซ์ ปากน้ำโพ 1 และโรงพยาบาล พริ้นซ์ ปากน้ำโพ 2 จ.นครสวรรค์ โรงพยาบาลพริ้นซ์ อุทัยธานี จ.อุทัยธานี
โรงพยาบาลพิษณุเวช จ.พิษณุโลก โรงพยาบาลพิษณุเวชอุตรดิตถ์ จ.อุตรดิตถ์ โรงพยาบาลพิษณุเวชพิจิตร จ.พิจิตร โรงพยาบาลศิริเวชลำพูน จ.ลำพูน โรงพยาบาลวิรัชศิลป์ จ.ชุมพร โรงพยาบาลพริ้นซ์ศรีสะเกษ จ.ศรีสะเกษ และโรงพยาบาล พริ้นซ์ อุบลราชธานี จ.อุบลราชธานี
ทำให้รายได้และกำไรจากธุรกิจโรงพยาบาล มีมากกว่าธุรกิจอสังหาริมทรัพย์ นั่นจึงทำให้ PRINC ย้ายจากหมวดอสังหาริมทรัพย์ มาสู่หมวดธุรกิจการแพทย์ (Health Care Services) ช่วงต้นปี 2562 พร้อมประกาศรุกธุรกิจบริการสุขภาพเต็มตัว (หลังทยอยลงทุนธุรกิจโรงพยาบาลมา 4 ปี) เพื่อสานต่อปณิธานที่ว่า “เราจะเป็นที่สร้างคนที่มาดูแลรักษาคน ชุมชนและสังคม” ตามที่ “นพ.พงษ์ศักดิ์” ตั้งไว้ตั้งแต่แรกนั่นเอง..
หลัง “คืนสู่สังเวียนเล็ก” ด้วยยุทธศาสตร์ป่าล้อมเมือง จากเข้าซื้อโรงพยาบาลขนาดกลาง-เล็กใน 10 จังหวัดดังกล่าว ล่าสุด “ดร.สาธิต” และตระกูลวิทยากร จึงกลับคืนสู่สังเวียนใหญ่ที่คุ้นชินดั่งเช่น 8 ปีก่อนอีกครั้ง ด้วยการเข้าซื้อหุ้นบริษัท โรงพยาบาลบำรุงราษฎร์ จำกัด (มหาชน) หรือ BH จากเพื่อนเก่า BDMS กว่า 180 ล้านหุ้น ราคา 103 บาท รวมมูลค่า 18,600 ล้านบาท ในรูปแบบ Friendly deal เป็นการซื้อเพื่อลงทุนจากเชื่อมั่นในศักยภาพของ BH
โดยความร่วมมือทางธุรกิจ PRINC กับ BH ยังเป็นไปตามแผน กล่าวคือที่ผ่านมาร่วมมือกับ Bumrungrad Health Network ตั้งศูนย์ความเป็นเลิศรักษาโรคเฉพาะทางด้านต่าง ๆ เช่น โรงพยาบาลพริ้นซ์ สุวรรณภูมิ ที่เปิดศูนย์กระดูกสันหลัง Absolute Spine Care และศูนย์ข้อเข่าและข้อสะโพก Joint Surgery Center รองรับการขยายตัวกลุ่มผู้ใช้บริการพื้นที่สมุทรปราการ (บางนา) และกรุงเทพฝั่งตะวันออก
และนี่คือจุดเริ่มต้นในการกลับสู่สังเวียนใหญ่ธุรกิจโรงพยาบาลของ “ตระกูลวิทยากร” อีกครั้ง..แต่ด้วยเชี่ยวชาญอย่างช่ำชอง เชื่อว่าจะทำให้ธุรกิจโรงพยาบาลและการแพทย์ไทยสะเทือนเลื่อนลั่นได้ไม่น้อยเลยทีเดียว..!!